《念奴娇 其一 感怀》
清代·俞士彪

登高极望，正凄凉、满眼悲风冷雨。多少春华摇落后，回首但伤迟暮。

怪字空书，奈何频唤，此意堪谁诉。疏狂自笑，青衫无限尘土。

那更拾翠情慵，凌云笔老，病卧苍江渚。旧恨新愁千万种，怎得朱颜长驻。

红锦缠头，金貂贳酒，事事都轻负。唾壶频击，此生不信如许。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。